बाइक ने बिक्री की रफ्तार में कार को पछाड़ा  
जून में घरेलू बाजार में कारों की बिक्री की रफ्तार काफी सुस्त रही, जबकि मोटरसाइकिलों ने इस दौरान फर्राटा भरा।
जून में घरेलू बाजार में कारों की बिक्री की रफ्तार काफी सुस्त रही, जबकि मोटरसाइकिलों ने इस दौरान फर्राटा भरा। सियाम द्वारा जारी आंकड़ों के मुताबिक, जून में घरेलू बाजार में कारों की बिक्री महज 1.62 प्रतिशत बढ़कर 1,43,370 इकाइयों की रही, जबकि मोटरसाइकिलों की बिक्री 14.97 प्रतिशत बढ़कर 8,25,323 इकाइयों की रही।  जून, 2010 में घरेलू बाजार में 1,41,087 कारें, जबकि 7,17,859 मोटरसाइकिलें बिकी थीं। समीक्षाधीन माह में दोपहिया वाहनों की बिक्री 14.59 प्रतिशत बढ़कर 10,71,425 इकाइयों की रही, जबकि बीते साल जून में 9,34,975 दोपहिया वाहन बिके थे। सियाम ने कहा कि जून, 2011 में वाणिज्यिक वाहनों की बिक्री 17.83 प्रतिशत बढ़कर 62,009 इकाइयों की रही जो बीते साल की इसी अवधि में 52,627 इकाइयों की थी। सभी वर्गों में वाहनों की कुल बिक्री 12.84 प्रतिशत बढ़कर 13,62,984 इकाइयों की रही जो बीते साल जून में 12,07,934 इकाइयों की थी।